กระทรวงพลังงาน ส่งเสริมการใช้น้ำมันดีเซลหมุนเร็ว บี 20 ในรถบรรทุกขนาดใหญ่ หวังช่วยเกษตรกรผู้ปลูกปาล์ม
กระทรวงพลังงาน ส่งเสริมการใช้น้ำมันดีเซลหมุนเร็ว บี 20(B 20) ในรถบรรทุกขนาดใหญ่ หวังช่วยเกษตรกรผู้ปลูกปาล์มจากปัญหาน้ำมันปาล์มดิบล้นตลาดราคาตกต่ำ

นายศิริ จิระพงษ์พันธ์ รัฐมนตรีว่าการกระทรวงพลังงาน แถลงข่าว โครงการส่งเสริมการใช้น้ำมันดีเซลหมุนเร็ว บี 20 ในรถบรรทุกขนาดใหญ่ ที่ศูนย์เอนเนอร์ยี่คอมเพล็กซ์ กระทรวงพลังงาน โดยกล่าวว่า กระทรวงพลังงานได้หาแนวทางในการช่วยเหลือเกษตรกรผู้ปลูกปาล์มน้ำมัน เนื่องจากปัญหาน้ำมันปาล์มดิบล้นตลาดและราคาตกต่ำ โดยดำเนินการจัดให้มีการจำหน่ายน้ำมันดีเซลหมุนเร็ว บี 20 ให้กับรถกลุ่มรถบรรทุกขนส่งสินค้า รถโดยสาร เรือโดยสารตั้งเป้า 15 ล้านลิตรต่อวัน คาดว่าจะสามารถเพิ่มปริมาณการใช้น้ำมันปาล์มดิบได้มากขึ้น จากเดิม 1.3 ล้านตันต่อปี เป็น 2 ล้านตันต่อปี ทั้งนี้ โครงการได้กำหนดราคาขายปลีกน้ำมัน บี 20 ต่ำกว่าน้ำมันดีเซลปกติ 3 บาทต่อลิตร สามารถช่วยลดค่าใช้จ่ายในส่วนของน้ำมันเชื้อเพลิง ซึ่งเป็นต้นทุนหลักในภาคการขนส่ง ซึ่งจะช่วยลดผลกระทบต่อประชาชนได้


สำหรับเบื้องต้นมีผู้ค้าน้ำมันที่แจ้งเข้าร่วมโครงการ 5 ราย ได้แก่ บริษัท ปตท. น้ำมันและการค้าปลีก บางจาก ไออาร์พีซี ซัสโก้ และบริษัท ซัสโก้ดีลเลอร์